SET บ่ายแกว่งแคบ 1,580-1,590 จุดแนะเล่นรายตัวชู TMB เด่นเป้า 2.56 บ.
SET บ่ายแกว่งแคบในทิศทางเดียวกับตามตลาดหุ้นภูมิภาคแนวรับ 1,570 จุด แนวต้าน 1,580-1,590 จุด แนะซื้อ-ขายทำกำไรรายตัว ชู TMB เด่นเป้า 2.56 บ.
2 ก.พ. 2560

SET บ่ายแกว่งแคบในทิศทางเดียวกับตามตลาดหุ้นภูมิภาคแนวรับ 1,570 จุด แนวต้าน 1,580-1,590 จุด แนะซื้อ-ขายทำกำไรรายตัว ชู TMB เด่นเป้า 2.56 บ.
“ข่าวหุ้นธุรกิจออนไลน์”รายงานตลาดหุ้นไทยดัชนี SET ภาคเช้า (2 ก.พ.)แกว่งแคบหลังไร้เรื่องเซอร์ไพร์สเมื่อผลประชุมเฟดคงดอกเบี้ยตามคาด และยังไม่ส่งสัญญาณว่าจะเริ่มปรับขึ้นเมื่อใด ตลาดจึงเป็นลักษณะเลือกซื้อ-ขายทำกำไรหุ้นรายตัว ทิศทางช่วงบ่ายคาดยังแกว่งแคบในทิศทางเดียวกับตามตลาดหุ้นภูมิภาคแนวรับ 1,570 จุด แนวต้าน 1,580-1,590 จุด แนะเล่นในกรอบ
 
น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้แกว่งตัวในกรอบแคบ เพราะยังไม่มีประเด็นที่สร้างความประหลาดใจ หลังจากผลการประชุมธนาคารกลางสหรัฐ (เฟด) มีมติคงอัตราดอกเบี้ยระยะสั้นที่ 0.50-0.75% เป็นไปตามที่ตลาดการเงินคาดการณ์ และแถลงการณ์ของเฟดรอบนี้ไม่ได้ส่งสัญญาณว่าจะเริ่มปรับขึ้นดอกเบี้ยเมื่อใด ตลาดวันนี้จึงเป็นลักษณะเลือกซื้อเลือกขายทำกำไรหุ้นรายตัวโดยกระจายไปในกลุ่มต่างๆ
ทิศทางช่วงบ่ายหากดูจากตลาดหุ้นภูมิภาคที่แกว่งแคบเกือบทุกตลาด จึงคาดว่าตลาดหุ้นไทยทั้งภาคเช้าและภาคบ่ายก็น่าจะแกว่งตัวไปในทิศทางเดียวกัน โดยให้กรอบแนวรับ 1,570 จุด และแนวต้าน 1,580-1,590 จุด แนะนำช่วงนี้เล่นในกรอบ และหากผ่าน 1,590 จุดไปได้ ก็ให้มองแนวต้านถัดไปที่ 1,600 จุด
 
บล.ธนชาต ระบุในบทวิเคราะห์ว่า SET พักฐานต่อตลอดช่วงเช้าที่ผ่านมา หลังปรับสูงขึ้นแรงก่อนหน้านี้ ประเมินแนวรับ 1,568 จุด ขณะที่ยังมอง “บวก” ระยะสัปดาห์ ด้วยเป้าหมายการปรับสูงขึ้นที่ 1,620/1,655 จุด จากการเริ่มเข้าสู่ฤดูลงทุนของ SET
แนะนำ “ซื้อ” TMB เป้าหมายพื้นฐาน 2.56 บาท ด้วยปัจจัยสนับสนุนจาก 1) ผลการดำเนินงานไตรมาส 4/59 ที่ 2.1 พันล้านบาท +16% เทียบไตรมาสก่อนหน้าเป็นการยืนยันมุมมองว่ากำไรไตรมาส 3/59 จะเป็นจุดต่ำสุด และจะค่อยๆ ฟื้นตัวขึ้นต่อในปีนี้ 2) Balance sheet แข็งแรงขึ้นจาก NPL Ratio ที่ลดลงเหลือ 2.53% และด้วย Coverage Ratio สูงที่ 142% ทำให้คาดว่าจะไม่มีการตั้งสำรองมากขึ้นในปีนี้ 3) สินเชื่อมีแนวโน้มเร่งตัวขึ้นในปีนี้ที่ 8-9% และ credit cost จะปรับตัวลดลง 4) คาดการณ์กำไรปี 60 จะขยายตัว +10% ซึ่งเป็นการกลับมาเติบโตครั้งแรกในรอบ 3 ปี ขณะที่ทางเทคนิคมีแนวโน้มปรับสูงขึ้นต่อตามกรอบ Uptrend channel เป้าหมาย 2.46 บาท
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่ 
JAS   มูลค่าการซื้อขาย 1,570.95 ล้านบาท ปิดที่   9.10 บาท ราคาไม่เปลี่ยนแปลง
AOT   มูลค่าการซื้อขาย   944.78 ล้านบาท ปิดที่ 412.00 บาท ราคาไม่เปลี่ยนแปลง
PTT   มูลค่าการซื้อขาย   884.43 ล้านบาท ปิดที่ 404.00 บาท ราคาไม่เปลี่ยนแปลง
PTTGC มูลค่าการซื้อขาย   666.03 ล้านบาท ปิดที่  66.00 บาท ลดลง 0.50 บาท
THCOM มูลค่าการซื้อขาย   564.80 ล้านบาท ปิดที่  21.60 บาท ลดลง 1.20 บาท